ОБЯВЛЕНИЕ
По реда на чл.26, ал.2 от Закона за нормативните актове

Относно: Проект на Наредба за реда за придобиване, управление и разпореждане с общинско имущество на територията на Община Златоград  
                                         МОТИВИ:

 1. Причини, налагащи приемането на изменението и допълнението на подзаконовия нормативен акт: 
Съгласно чл.8 от Закона за нормативните актове (ЗНА) всеки Общински съвет може да издава наредби, с които да урежда съобразно нормативните актове от по-висока степен, неуредени от тях обществени отношения с местно значение. Предвидена е процедура, която съставителят на акта следва да проведе.

Към настоящия момент, Общинска администрация Златоград, осъществява дейностите по управление и разпореждане с имоти и вещи – общинска собственост по реда на Наредба за реда за придобиване, управление и разпореждане с общинско имущество, приета с Решение № Г221/23.02.2005г. През годините Наредбата е претърпяла многобройни изменения и допълнения, обусловени от промяна в законовата уредба, от промяна на икономическия живот в страната и в Община Златоград. През годините, същата е актуализирана многократно, като актуализацията се е изразявала в промяна на единични членове, а не в нейната цялост. 

Мотиви за приемане на нова Наредба за реда за придобиване, управление и разпореждане с общинско имущество на територията на Община Златоград:

На първо място, за направените многобройните промени (16 на брой) невъзможно е Общинска администрация Златоград да прецени дали са спазени административно процесуалните правила за приемането им. Дали проектите за изменение и допълнение са разгласени съгласно изискванията на чл.78, ал.2 от Административнопроцесуалния кодекс и чл.26 от Закона за нормативните актове.
На второ място, направеното предложение за приемане на нова Наредба за реда за придобиване, управление и разпореждане с общинско имущество е във връзка с резултатите от извършената от Общинска администрация Златоград служебна проверка по прилагането на подзаконовия акт и преценката за съответствието му с действащото законодателство, в това число правилата за изготвяне на нормативни актове и в частност – установените изисквания за кратка, ясна и точна формулировка на разпоредбите. Необходимо е синхронизиране на нормативната база на община Златоград с българското законодателство и осигуряване на пълна защита на обществения интерес. В предложения проект на нормативен акт отпадат текстове, които са свързани с отменени основания и се добавят нови такива, регламентиращи отношения, които не са уредени в сега действащата наредба. 
На 26.07.2019г. в ДВ, брой 60 са обнародвани измененията на Закона за политическите партии и Закона за общинската собственост, с който се регламентира отдаването на помещения - общинска частна собственост, за нуждите на политически партии. До сега тези помещения се отдаваха под наем, без търг или конкурс, на политическите партии, по Тарифа определена от Общински съвет в приложение № 1 от Наредба № 2 за реда за придобиване, управление и разпореждане с общинско имущество на Общински съвет Златоград. С обнародваните промени се въвежда безвъзмездно предоставяне на помещения – частна общинска собственост на общинските ръководства на политическите партии, отговарящи на условията, предвидении в Закона за политическите партии. Предлагаме тези промени да се отразят в новата Наредба.
2. Цели, които се поставят с приемане на предлаганите изменения в наредбата:

  Основната цел на Наредбата е да се постигне максимална актуалност на текстовете от Наредбата и премахване на противоречията с нормативен акт от по-висока степен.
3. Очаквани резултати от приемане на измененията на наредбата:

Актуалност на текстове на Наредбата за придобиване, управление и разпореждане с общинско имущество на Общински съвет Златоград в съотвествие със законовите и подзаконовите нормативни актове от действащото законодателство;.
4. Финансови и други средства, необходими за прилагане на новата уредба:
За прилагане на новата Наредба не са необходими финансови и други средства.
5. Анализ за съответствие с правото на Европейския съюз и Република България
Предлагания проект на Наредба е разработен в съответствие с европейското законодателство, Европейската харта за местно самоуправление и директивите на Европейската общност, свързани с тази материя.
Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлаганата наредба. Настоящата наредба е подзаконов нормативен акт и нейните разпоредби са в съответствие с нормативни актове от по-висока степен, както и с тези на европейското законодателство.
